b'\n_START_ARTICLE_\nHasan Nasralah\n_START_SECTION_\n\xc5\xbdivljenjepis\n_START_PARAGRAPH_\nHasan Nasralah se je rodil kot najstarej\xc5\xa1i izmed 9 otrok v \xc5\xa1iitski, a ne zelo verni dru\xc5\xbeini. Leta 1975, ko je izbruhnila libanonska dr\xc5\xbeavljanska vojna, se je dru\xc5\xbeina morala umakniti iz Bejruta v ju\xc5\xbenolibanonsko vas Bazurijeh, od koder izhajajo njeni predniki. Tam se je pridru\xc5\xbeil \xc5\xa1iitskemu gibanju Amal. Iz Libanona je kmalu od\xc5\xa1el v ira\xc5\xa1ki Nad\xc5\xbeaf, kjer je \xc5\xa1tudiral na tamkaj\xc5\xa1njem \xc5\xa1iitskem semeni\xc5\xa1\xc4\x8du. Leta 1978 je sunitska ira\xc5\xa1ka oblast izgnala tuje \xc5\xa1iitske verske dostojanstvenike in \xc5\xa1tudente, Hasan se je tako vrnil v Libanon, kjer je \xc5\xa1tudiral in predaval na \xc5\xa1oli voditelja Amala Abasa al-Musavija._NEWLINE_Ob izraelskem vdoru v Libanon leta 1982 je skupaj z al-Musavijem zapustil Amal in se pridru\xc5\xbeil novo ustanovljenemu Hezbolahu, ki je zastopal radikalnej\xc5\xa1a stali\xc5\xa1\xc4\x8da. Ko je bil februarja 1992 al-Musavi skupaj z dru\xc5\xbeino ubit v izraelskem helikopterskem napadu, je iranski ajatola Ali Hamnei (Iran je bil vedno eden glavnih podpornikov Hezbolaha) zaprosil Nasralaha, naj al-Musavija nasledi na mestu generalnega sekretarja Hezbolaha. Pod njegovim vodstvom je Hezbolah postal resen nasprotnik izraelske vojske v ju\xc5\xbenem Libanonu, na leto mu je uspelo ubiti pribli\xc5\xbeno dva ducata izraelskih vojakov, kar je leta 2000 prepri\xc4\x8dalo Izrael k umiku iz severen sosede. Po tem umiku, ki ga v ve\xc4\x8djem delu Libanona slavijo kot zmago, se mu je z Izraelom uspelo dogovoriti o ob\xc5\xa1irni izmenjavi vojnih ujetnikov in trupel padlih v bojih. Skupaj z vrhom Hezbolaha je zavzel stali\xc5\xa1\xc4\x8de, da se Izrael kljub druga\xc4\x8dni razsodbi OZN \xc5\xa1e ni popolnoma umaknil iz Libanona (sporno je obmo\xc4\x8dje nekaterih zemlji\xc5\xa1\xc4\x8d pri vasi \xc5\xa0eba), zato poziva k nadaljnjemu odporu proti izraelski okupaciji._NEWLINE_Nasralah danes skupaj z \xc5\xbeeno in tremi otroki \xc5\xbeivi v ju\xc5\xbenem delu Bejruta. Domnevno spremlja dogajanje v izraelski politiki in naj bi prebral \xc5\xa0aronovo avtobiografijo ter Netanjahujevo Prostor pod Soncem._NEWLINE_Ko so po atentatu na nekdanjega premiera Rafika Haririja izbruhnile mno\xc5\xbei\xc4\x8dne protisirske demonstracije, je, zavedajo\xc4\x8d se, da je Sirija pomembna podpornica Hezbolaha, organiziral ve\xc4\x8d mno\xc5\xbei\xc4\x8dnih shodov v podporo Siriji in proti tujemu vme\xc5\xa1avanju.'